DA Den Europæiske Unions Tidende CE 84/422

(2004/C 84 E/0493)

SKRIFTLIG FORESPØRGSEL E-0530/04

af Bernd Lange (PSE), Karin Scheele (PSE) og Johannes Swoboda (PSE) til Kommissionen

(24. februar 2004)

Om: Euronormordninger og partikeludledninger fra dieselkøretøjer

Fællesskabsretten sætter grænser for udledning af sundhedsskadelige dieselpartikler og nitrogenoxider fra motorkøretøjer. Grænseværdiniveauet EURO 4 for personbiler gælder fra 2005. Med niveauerne for lastbiler, EURO 4 fra 2005 og EURO 5 fra 2008, mindskes også udledningen af sundhedsskadelige stoffer fra lastbilmotorer. De sundhedsskadelige virkninger af disse partikler er påvist i flere internationale undersøgelser, der strækker sig over længere perioder.

Tiden er moden til strengere grænseværdier. Af hensyn til sundhedsbeskyttelsen og bilindustriens planlægningssikkerhed bør grænseværdiniveauerne EURO 5 for personbiler og EURO 6 for lastbiler hurtigst muligt afklares.

1. Påtænker Kommissionen inden den 1. juni 2004 at fremlægge et forslag til EURO 5-grænseværdini-veauet for personbiler, således at nye, skærpede grænseværdier for partikler og nitrogenoxider kan gøres bindende senest i 2010? Påtænker Kommissionen desuden inden for 2004 at fremlægge et forslag til lovgivning om EURO 6-udstødningsgasser for lastbiler? Kan Kommissionen garantere, at der i udstødningslovgivningen indføres bestemmelser, der begrænser emissionerne uden for kørecyklussen forsvarligt?

2. Er Kommissionen klar til i sit forslag at give medlemsstaterne lov til at fremme en omstilling til »rene« køretøjer gennem beskatning eller godtgørelser?

3. Hvilke planer har Kommissionen med hensyn til nye, standardiserede målemetoder efter definitionen af grænseværdier for partikelemissioner fra dieselkøretøjer (hensyntagen til partiklernes antal, størrelse og mængde)? I hvilken udstrækning forestiller Kommissionen sig, at der kan indføres programmer til fremme af montering af partikelfiltre på dieselkøretøjer?

Svar afgivet på Kommissionens vegne af Erkki Liikanen

(1. april 2004)

Kommissionen arbejder på et forslag til Euro 5 for person- og varebiler, der eventuelt kommer til at indeholde obligatoriske grænser for forurenende emissioner for disse nye køretøjer omkring 2010. Imidlertid vil Kommissionen ikke kunne fremsætte et forslag til Parlamentet og Rådet inden 1. juni 2004, da det vil kræve en separat konsekvensanalyse. Et forslag til Euro 5 er indeholdt i Kommissionens temastrategi, Ren Luft i Europa, hvori det er planlagt at fremsætte forslag til Euro 5 i midten af 2005. Herudover arbejder Kommissionen også på et forslag til Euro 6 for tunge køretøjer, der eventuelt kommer til at indeholde obligatoriske grænser for forurenende emissioner for disse nye køretøjer med en tidshorisont omkring 2012-2013. Der er også i henhold til temastrategien Ren Luft i Europa planer om at fremsætte et forslag til Euro 6 senere i 2005.

De eksisterende direktiver, der dækker emissioner fra person- og varebiler (1) og tunge køretøjer (2), forbyder allerede brugen af manipulationsanordninger, som kan modulere motorens ydeevne på bekostning af emission af forurenende stoffer uanset driftsforhold. Sådanne foranstaltninger vil blive styrket i fremtidig lovgivning og vil formentlig blive baseret på internationalt arbejde med henblik på global harmonisering på dette område. Kommissionen arbejder også på at udvikle en ny procedure for tunge køretøjer med bærbare emissionsmålingssystemer (PEMS), så det bliver muligt at teste emissioner fra tunge køretøjer under reelle driftsforhold på vejen og ikke som nu i laboratorier over specifikke testcykler. Kommissionen mener, at PEMS-metoden vil sikre et bedre lovgivningsværktøj i fremtiden.

Der kan i fremtidige forslag fortsat fastlægges rammer, så medlemsstaterne kan indføre skattemæssige incitamenter for at tilskynde producenterne til at fremstille køretøjer, der opfylder fremtidige standarder, før disse standarder bliver obligatoriske.

Kommissionen er ved at se på muligheden for at indføre kontroller med størrelse eller antal af ultrafine partikler i Euro 5 for person- og varebiler og i Euro 6 for tunge køretøjer. En arbejdsgruppe under FN's Økonomiske Kommission for Europa (UN-ECE) er ved at lægge sidste hånd på de nye målingsprocedurer.

Programmer til fremme af, at der sættes nyere motorer i ældre køretøjer eller eftermonteres udstødnings-behandlingssystemer, såsom partikelfiltre, er ikke omfattet af den eksisterende lovgivning fra Kommissionen. Blandt de muligheder, der undersøges inden for programmet Ren Luft i Europa, er der dog overvejelser i gang om sådanne foranstaltninger. I øjeblikket kan medlemsstaterne vedtage programmer til fremme af eftermontering i national lovgivning under overholdelse af underretningsprocedurerne.

(1) Rådets direktiv 70/220/EØF af 20. marts 1970 om tilnærmelse af medlemsstaternes lovgivning om foranstaltninger mod luftforurening forårsaget af udstødningsgas fra køretøjsmotorer med styret tænding, EFT L 76 af 6.4.1970, senest ændret ved Kommissionens direktiv 2003/76/EF af 11. august 2003 om ændring af Rådets direktiv 70/220/EØF, EUT L 206 af 15.8.2003.

(2) Rådets direktiv 88/77/EØF af 3. december 1987 om indbyrdes tilnærmelse af medlemsstaternes lovgivninger om foranstaltninger mod emission af forurenende luftarter fra dieselmotorer til fremdrift af køretøjer, EFT L 36 af 9.2.1988 som sidst ændret ved Kommissionens direktiv 2001/27/EF af 10. april 2001 om tilpasning til den tekniske udvikling af Rådets direktiv 88/77/EØF om indbyrdes tilnærmelse af medlemsstaternes lovgivninger om foranstaltninger mod emission af forurenende luftarter og partikler fra motorer med kompressionstænding til fremdrift af køretøjer og emission af forurenende luftarter fra køretøjsmotorer med styret tænding, som benytter naturgas eller autogas (LPG) som brændstof, EFT L 107 af 18.4.2001.